PPM ร่วงกว่า 8% หลัง ตลท. แขวนป้าย NP เช้านี้
PPM ร่วงกว่า 8% หลัง ตลท. แขวนป้าย NP เช้านี้ โดย ล่าสุด เวลา 10.43 น. อยู่ที่ระดับ 3.56 บาท ลบ 0.32 บาท หรือ 8.25% สูงสุด 3.74 บาท ต่ำสุด 3.46 บาท ด้วยมูลค่าซื้อขาย 10.54 ล้านบาท
7 ต.ค. 2559

ผู้สื่อข่าวรายงานว่าราคาหุ้นบริษัท พรพรหมเม็ททอล จำกัด (มหาชน) หรือ PPM ณ เวลา 10.43 น. อยู่ที่ระดับ 3.56 บาท ลบ 0.32 บาท หรือ 8.25% สูงสุด 3.74 บาท ต่ำสุด 3.46 บาท ด้วยมูลค่าซื้อขาย 10.54 ล้านบาท ขณะที่ดัชนีตลาดหุ้นไทยโดยรวมลบ 0.06%
 
โดยราคาหุ้น PPM ปรับตัวลงแรง หลังตลาดหลักทรัพย์แห่งประเทศไทยขึ้นเครื่องหมาย NP (Notice Pending) หลักทรัพย์ของ PPM ตั้งแต่การซื้อขายรอบเช้าของวันที่ 7 ต.ค.59 เป็นต้นไป จนกว่าบริษัทดังกล่าวจะชี้แจงสารสนเทศสำคัญได้
อนึ่ง ตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้แจ้งบุคคลที่มีลักษณะขาดความน่าไว้วางใจในการเป็นกรรมการและผู้บริหารจำนวน 8 ราย ซึ่งประกอบด้วย นายปกรณ์ บริมาสพร, นายเชวง จริยะพิสุทธิ์, นายอดิศักดิ์ ลิมปรุ่งพัฒนกิจ, นางสาวเขมกร วชิรวราการ, นายพนา จันทรวิโรจน์, นางสาวดวงกมล โชตะนา, นายเสริมสิน สมะลาภา และนายสุทธิชัย แซ่หยุ่น
ทั้งนี้ นายปกรณ์ บริมาสพร ดำรงตำแหน่งเป็นประธานกรรมการ ประธานกรรมการตรวจสอบและกรรมการอิสระของ PPM โดยตลาดหลักทรัพย์ได้ติดต่อประสานงานให้ PPM ชี้แจงการดำเนินการของบริษัทต่อกรณีดังกล่าวแต่บริษัทยังไม่สามารถชี้แจงสารสนเทศมายังตลาดหลักทรัพย์ฯ 
 